Tien sterf in ongelukArgieffoto Minstens 10 mense is dood en nege beseer, toe ŉ minibustaxi Woensdagoggend naby Barberton in Mpumalanga omgeslaan en gerol het. Joseph Mabuza, woordvoerder van Mpumalanga se departement van veiligheid, sekuriteit en skakeling, het aan Maroela Media gesê die botsing het omstreeks 05:00 op die R38 (Bulembu-pad) plaasgevind. “Aanvanklike ondersoek dui daarop dat die taxi oorlaai was. Dit was van Gauteng op pad na Mosambiek en die bestuurder het die R38 as ŉ ompad gebruik om weegbrûe op die N4-snelweg te vermy,” het Mabuza gesê. Die bestuurder het glo verby die afrit na die N4 gery en beheer oor die voertuig verloor toe hy omgedraai het om weer op sy roete te kom. Tien mense, waaronder die bestuurder, is op die toneel dood. Nege mense is na ŉ nabygeleë hospitaal geneem vir behandeling. Reddingswerkers is steeds op die toneel om te bepaal of nog mense in die wrak vasgekeer is. Mabuza het gerugte dat die oorledenes soldate was, ontken. “Aanvanklik is vermoed dit was ŉ weermagbussie, aangesien die ongeluk naby die weermagbasis plaasgevind het, maar ons kan bevestig dit was nie ŉ militêre voertuig nie en die passasiers is lede van die publiek.”